गिरिराज सिंह से इस्तीफा कराएं या खुद इस्तीफा दें मोदी प्रेम
पटना|डिप्टी सीएमतेजस्वी यादव ने कहा कि मंत्री अब्दुल जलील मस्तान ने तो अपनी गलती के लिए सॉरी कह दी पर राजद अध्यक्ष लालू प्रसाद पर अभद्र बयान देने वाले केन्द्रीय मंत्री गिरिराज सिंह से सॉरी कहवाने की ताकत किसी भाजपा नेता में है? बिहार विधानमंडल का कीमती समय और जनता का पैसा बर्बाद करने वाले विपक्ष के नेता सुशील मोदी और प्रेम कुमार गिरिराज सिंह से इस्तीफा दिलवाएं। ऐसा नहीं होने पर दोनों अपने इस्तीफे की ही घोषणा करें। विधानसभा अध्यक्ष से उन्होंने भाजपा विधायकों पर कार्रवाई की मांग की। विधानसभा की कार्यवाही स्थगित होने के बाद उन्होंने कहा कि भाजपा बताए कि दिल्ली यूनिवर्सिटी में क्या हो रहा है? हरियाणा के मंत्री अनिल विज और भाजपा नेता सुब्रह्मण्यम स्वामी ने इतने गंदे शब्दों का प्रयोग किया है जिसे कहा भी नहीं जा सकता है। वो माफी क्यों नहीं मांग रहे? यूपी में चुनाव जीतने के लिए पीएम और अन्य भाजपा नेता क्या-क्या नहीं बोल रहे। पीएम को भी अपनी पद की गरिमा का ख्याल रखना चाहिए। दरअसल मंत्री अब्दुल जलील मस्तान मामले को भी यूपी चुनाव को देखते हुए भाजपा नेता कम्यूनलाइज करने का प्रयास कर रहे हैं। उन्होंने कहा कि पीएम ने गैस का दाम बढ़ाकर और डेबिट कार्ड के ट्रांजेक्शन पर चार्ज लगाने की घोषणा करके आम लोगों के पॉकेट पर हमला कर दिया है।
hin_Deva hin_Deva